এসআইআর নিয়ে বিতর্কিত মন্তব্য তৃণমূল বিধায়কের!

ওয়েব ডেস্ক : বর্ধমান উত্তর কেন্দ্রের বিধায়ক নিশীথ মালিকের (Nisith Kumar Malik) বিতর্কিত মন্তব্য! যা নিয়ে রাজ্য রাজনীতিতে উত্তেজনা ছড়াল। তৃণমূলের (TMC) ডাকা এক মিছিলে সাংবাদিকদের কাছে তিনি বলেন, “প্রকৃত ভোটার যদি একটাও বাদ যায় তাহলে আমরা প্রত্যেকটা বিজেপিকে ধরে ধরে আগুন জ্বালিয়ে দেব।” যা নিয়েই শুরু হয়েছে বিতর্ক।

রবিবার বিকেলে বর্ধমান ২ নং ব্লকে তৃণমূল কংগ্রেসের (TMC) ডাকে প্রকৃত ভোটারের ভোটাধিকার রক্ষার দাবিতে এক বিরাট মিছিল হয়। অনুষ্ঠান থেকে ফিরে সাংবাদিকদের সঙ্গে কথা বলার সময় নিশীথ মালিক (Nisith Kumar Malik) এমন বিতর্কিত মন্তব্য করেন। সঙ্গে তিনি বলেছেন, “এসআইআর (SIR) নিয়ে আমাদের মাথাব্যথা নেই। তবে আমাদের নেত্রী যা বলেছেন আমরা তাই বলছি। বিজেপি (BJP) বাংলাকে কলুষিত করতে চাইছে। এর ফলে বাংলাদেশ থেকে আসা মানুষ, মতুয়াদের অনেকের নাম বাদ দেওয়ার চেষ্টা হবে। এই নিয়ে সতর্ক থাকতে হবে। ২৬ এর ভোটে তৃণমূলকে লিড দিতে হবে।”

আরও খবর : SIR হলে কী হবে? কারা বাদ যাবেন? দেখুন বিস্তারিত তথ্য

বিধায়কের এই মন্তব্যের পর পশ্চিমবঙ্গ বিজেপি (BJP) তীব্র নিন্দা জানায়। বিজেপি নেতা এস আর ব্যানার্জী বলেছেন, “এ ধরনের বক্তব্য নিন্দনীয়। কেউ যখন রাজনৈতিকভাবে দেউলিয়া হয়ে পড়ে, তখনই এমন উক্তি করে। নির্বাচন কমিশনের নির্দেশে এসআইআর হচ্ছে। বাড়বাড়ি করলে কেন্দ্রীয় বাহিনী এমন ধোলাই দেবে,তখন আগুন লাগাতে এলে ওনাদের কোথায় আগুন লাগে তখন দেখা যাবে।”

অনব্যদিকে সোমবার বিকেল চারটেয় দিল্লির বিজ্ঞান ভবনে সাংবাদিক বৈঠক করতে চলেছে নির্বাচন কমিশন। মনে করা হচ্ছে, আগামীকালের বৈঠকেই এসআইআর (SIR)–র প্রথম ধাপ ঘোষণা করতে পারে কমিশন। বিজ্ঞপ্তি প্রকাশ করে কমিশনের তরফে জানানো হয়েছে, সোমবার বিকেল ৪টে ১৫ মিনিটে দিল্লির বিজ্ঞান ভবন থেকে সাংবাদিক বৈঠক করবেন কমিশনের কর্তারা। অনুমান, সেই বৈঠকেই ঘোষণা হতে পারে বাংলা-সহ একাধিক রাজ্যে এসআইআরের নির্দিষ্ট সূচি।